Hollywood-legende in sop oor seksklagtesMorgan Freeman. (Foto: Evan Agostini/Invision/AP) Nóg ŉ Hollywood-legende word van seksuele wangedrag beskuldig – dié keer die Oscar-bekroonde akteur Morgan Freeman. ŉ Storm het Donderdag rondom die 80-jarige akteur se kop losgebars toe 16 anonieme vroue, onder meer agt voormalige vrouekollegas en werknemers, hom van onvanpaste gedrag en seksuele teistering beskuldig het. Dié nuus het bekend geword toe ŉ artikel, waarin die detail van die aantygings van Freeman se beweerde wangedrag uiteengesit is, deur CNN gepubliseer is. Freeman, wat in 2005 met ŉ Oscar vereer is vir sy rol in die Clint Eastwood-fliek Million Dollar Baby, het egter nie die aantygings ontken nie. The Daily Mail berig Freeman het om verskoning gevra en wou glo nie “enigiemand minag of ongemaklik maak” nie. “Enigiemand wat my ken of wat al saam met my gewerk het, weet ek is nie iemand wat met opset iemand sal beledig of ongemaklik sal laat voel nie. Ek vra om verskoning vir enigiemand wat ek só laat voel het – dit was nie my bedoeling nie,” het Freeman luidens ŉ verklaring wat Donderdag uitgereik is, gesê. Die skrywer van die CNN-artikel, Chloe Melas, is die enigste slagoffer wie se naam bekendgemaak is. Melas is ŉ verslaggewer by dié mediahuis en voer aan dat Freeman haar in 2017 tydens ŉ onderhoud “ryp” genoem het terwyl sy ses maande swanger was. ŉ 25-jarige produksieassistent voer aan Freeman het in 2015 herhaaldelik haar romp probeer oplig om te sien of sy onderklere aan het tydens die verfilming van die fliek Going In Style. Freeman se mede-akteur, Alan Arkin, het glo tydens die voorval tussenbeide getree. Nog ŉ vrou voer aan dat Freeman soos ŉ “grillerige oom” opgetree het by sy produksiemaatskappy, Revelations Entertainment, en dat sy ongewenste kyke en behandeling hulle gedwing het om op te hou rompe en rokke dra kantoor toe. “Hy het kommentaar gelewer oor ons lywe. Ons het geweet as hy die dag verbykom om nie klere te dra wat ons borste, boude of ander liggaamsdele beklemtoon nie,” het sy gesê. Volgens nog ŉ vrou, wat in 2012 as produksieassistent op die stel van die fliek Now You See Me gewerk het, was dit “algemene kennis” dat Freeman vroue op stel “geteister” het. Nog ŉ voormalige werknemer het gesê sy het Freeman in 2010 ontmoet op die stel van die reeks Through the Wormhole, waar hy haar glo “op en af bekyk het” en gevra het: “So, hoe voel jy oor seksuele teistering?” “Ek was uit die veld geslaan,” het sy vertel. “Dit was immers die persoon vir wie ek gewerk het, en dit is sy maatskappy. Ek het dit afgejak met ŉ sarkastiese grap soos: “Ek is mal daaroor”, met die hoop om die situasie ligter te maak, want ek was so deurmekaar. Hy het na die ander ouens op die stel gedraai en gesê: “Sien ouens, dit is hoe jy dit doen.” Die manlike werknemers van Revelations Entertainment was glo getuies van die beweerde voorvalle. “[Hy] sal goed sê soos: “Ek sal graag ŉ uur saam met haar wil hê,’ of vulgêre en seksuele kommentaar lewer oor die vroue,” het een werknemer volgens The Daily Mail gesê. “ŉ Mens is meer geskok as enigiets anders, want dit is moeilik om die vrymoedigheid te hê om vir hom te sê: “Dis onvanpas.” Op enige stel is hy een van die magtigste mense daar. Dit is vreemd, want jy verwag dit nie van Morgan Freeman, iemand wat jy respekteer, nie.” Freeman het ook glo tydens sy 79ste verjaarsdagpartytjie na ŉ kring vroue gestap en elkeen “in hulle gesigte op en af gekyk”. “Hy het niks gesê nie,” het die man vertel. “Hy het net van die een vrou na die volgende beweeg. Dit was baie vreemd. Hy het dit met elkeen van die vroue gedoen, maar nie met enige van die mans nie. Hy het nie met die mans gepraat nie.” Morgan Freeman in Januarie vanjaar met sy Screen Actors Guild-toekenning. (Foto: Xinhua/Li Ying) Die meeste van die beweerde voorvalle het plaasgevind ná 2010, toe Freeman van sy tweede vrou, Myrna Colley-Lee, geskei is. Hy was van 1969 tot 1979 met sy eerste vrou, Jeanette Bradshaw, getroud. Intussen word daar beweer dat Freeman en sy stiefkleindogter, E’Dina Hines, ŉ seksuele verhouding gehad het voordat Hines se kêrel haar in Augustus 2015 met ŉ mes doodgesteek het. Lamar Davenport is vroeër vandeesmaand skuldig bevind aan manslag nadat sy prokureurs aangevoer het dat hy in ŉ dwelmgeïnduseerde psigose was tydens die voorval. Davenport het erken dat hy vir Hines vermoor het en is onlangs tot 20 jaar tronkstraf gevonnis. Tydens sy verhoor het die verdediging aangevoer dat Hines, toe 33, aan Davenport gesê het dat sy en Freeman ŉ seksuele verhouding gehad het. Freeman het dié bewerings ontken. “Ek weet nie waarvan jy praat nie,” het Freeman gesê toe hy in April vanjaar hieroor gevra is. Freeman se loopbaan strek oor byna vyf dekades, met rolle in klassieke flieks soos Driving Miss Daisy en The Shawshank Redemption. Die Screen Actors Guild, wat vroeër vanjaar vir Freeman met ŉ toekenning vir sy lewenslange bydrae tot die bedryf vereer het, oorweeg dit nou glo om dié toekenning terug te trek.